સુપ્રીમ કોર્ટની આબરુ જાળવવા માટે તમામ સિનિયર જજો ચીફ જસ્ટિસ ઓફ ઈન્ડિયાના વિધાનને કે નિર્ણયને ‘બ્રહ્મવાક્ય’ માનીને કોઈ દલીલ કરતા નથી અને સદ્‌ભાગ્યે, શુક્રવાર સુધી એ પ્રણાલિ જળવાઈ રહી હતી, પરંતુ કમનસીબે ભારતના ચીફ જસ્ટિસ ઓફ ઈન્ડિયા શ્રીમાન દીપક મિશ્રાના વાણી-વર્તન-વ્યવહાર અને ખાસ તો વહીવટથી નારાજ આ ચારેય જજોએ રીતસરનો બળવો પોકારીને કહ્યું હતું કે, ચીફ જસ્ટિસ દ્વારા મેટરની ફાળવણીમાં અન્યાય થાય છે. વ્હાલાં-દવલાંની નીતિ અપનાવવામાં આવે છે. મેરિટ પ્રમાણે મેટરની ફાળવણી થતી નથી. ક્યારેક સુપ્રીમ કોર્ટમાં સિનિયોરિટીની દૃષ્ટિએ દ્વિતીય, તૃતીય, ચતુર્થ ક્રમ ધરાવતા સિનિયર જજોને બાજુએ મૂકીને દસમા-બારમા ક્રમે નવનિયુક્ત થયેલા ‘વિશ્વાસુ’ જજોને મેટરની ફાળવણી કરવામાં આવે છે. આ જજોએ એવો પણ આક્ષેપ કર્યો હતો કે, મેટરોની ફાળવણીમાં અને સુનાવણીમાં પારદર્શકતા જળવાતી નથી. ભારત સરકાર સમક્ષ મેમોરેન્ડમ ઓફ પ્રોજીસર ફોર અપોઇન્ટિંગ સિનિયર જજીસ અર્થાત્ હાઈકોર્ટ કે સુપ્રીમ કોર્ટમાં જજોની નિમણૂકના મુદ્દે મામકા અને પાંડવા (ભાજપ અને કોંગ્રેસ એમ વાંચી શકાય?)ની નીતિ અપનાવાતી હોય એવી ગંધ આવે છે.